Iугъо коренэу ошъуапщэхэр къе­кIотэхыгъэхэу чIыгум шъхьащытхэмэ — чъыIэ хъущт.\nКъазым ылъапэхэр къеIэтхэмэ – къэу­чъыIыщт.\nКъолэжъхэр чъыг шъхьапэм щэIыстхэмэ – кIымафэр къэсыгъ.\nПкIашъэхэр кIасэу тэкъожьыгъэхэмэ, кIымафэр чъыIэщт ыкIи кIыхьэщт.\nКIымафэм ос щымыIэмэ – гъэмафэм лэжьыгъэр бэгъощтэп.\nКIымэфэ ос фыжьым жьыр еукъэбзы, чIыгур егъэшIу, цIыфыгур къыдещае. ИлъэсыкIэр бэрэчэт-мафэ Тхьэм тфешI!\nИлъэсыкIэм ипчъэ охътэ анахь лъапIэу кIымафэм ищылэ мазэ къызэIуехы.\nОсыр къесы, къесы зэпымыоу, шъо­шэ фыжьым чIыр зэфэдэкIэ къефапэ. Псэ зыпытым зегъэпсэфы, илъэсыкIэм тыдэкIэжьы. Тигугъэхэр Iатэх, гушIо­гъуабэкIэ тащэгугъы, арышъ, тиини тицIыкIуи псауныгъэкIэ, тхъагъокIэ, гъэхъагъэхэмкIэ, мамырныгъэкIэ 2021-рэ Быгъу Фыжьым иилъэс къытэтэнэу тэлъаIо. Тэри, тиамал елъытыгъэу, хэти зыдгъэчанын – кIэлэеджакIохэр еджэным ерэгугъух, IофшIэкIо цIыфхэр ашIэрэм фэрэчэфых, джащыгъум шIум, гушIуагъом, гупсэфыгъо тынчым тызэрагъэжэщтэп. Хэти ежь фэдэ цIыфэу къыготым фэзэфэныр, фэхьалэлыныр, фэлъэкIырэмкIэ зыщищыкIагъэм, нэ­мыкI цIыфэу фэныкъом IэпыIэгъу фэхъуныр зыщерэмыгъэгъупш! Тызэгъусэу, пытэу тызэрэIыгъмэ, сыд фэдэрэ икIыгъо- зэпырыкIыпIэри къытфэпсынкIэщт.\nИлъэсыкIэр охътиплIэу зэхэт: кIымаф, гъатхэ, гъэмаф, бжыхьэ. Ахэбдзын гори ахэмытэу уахътэ пэпчъ мэзэ щырыщ иI: кIымэфэ мазэхэр – тыгъэгъазэр, щылэр, мэзаер.\nГъэтхэ мазэхэр: гъэтхапэр, мэлылъфэгъур, жъоныгъуакIэр.\nГъэмэфэ мазэхэр: мэкъуогъур, бэ­дзэогъур, шышъхьэIур.\nБжыхьэ мазэхэр: Iоныгъор, чъэпыогъур, шэкIогъур.\nЗэкIэ зэхэплъытэжьымэ, илъэсыр мэзэ пшIыкIутIу зэрэхъурэр. КIэлэцIыкIухэр, шъумышъхьахэу илъэсым има­зэхэм ацIэхэр зэхэшъуфыхэу ыкIи къа­шъу­Iохэу зежъугъас. Уадыгэ пшъэшъэжъыеу е шъэожъыемэ, убзэкIэ угущыIэныр дэгъуба?!\n2021-рэ ИлъэсыкIэу къихьагъэр Тхьэм хэти мафэ тфешI!\nУсэхэр зикIасэхэм апае\nЧIыгум ынэгу цIынэ\nЕпкIы тхьапэ дышъашъор.\nЧъыгэу ныкъо упцIэным\nЖьыбгъэм кIегъанэ машIор!\nОсыцэр чIэу зынэсыгъэм\nКъыпшIошIы жакIэр ыупсэу.\nПщэхэр IупэкIэ къыдзхи,\nТыгъэм ынэгу къырихыгъ,\nЫхьакIи щэджагъо нэсы,\nЧIы цIынэм осыр ышхыгъ.\nШъошIа, шъущыгъуаза? Ащыгъум шъугу ишъуубыт\nОсыр бэмэ – хьалыгъури нахьыбэщт.\nКIымафэм гъатхэр егъащтэ, ауми игъо къэсышъ мэткIу.\nКIымафэр нахь пытэ къэс, гъатхэр нахь пасэу къэкIо.\nКIымэфэ щтыргъукIыр – гъэмэфэ жъоркъ.\nКIымафэм шыблэр маомэ, чъыIэшхохэм яж.\nКIымэфэ тыгъэм тегъэгушIоми, къыгъэфабэрэп.\nОсыр утысэхэу огум къетэ­къохы, сабый джэгулэхэм ягуапэу ар зэIашIэ, жьы къабзэр аIохьэшъ ашъо лъэкIыхьагъэ, чэфым зэрехьэхэшъ, анэгу­шъхьэхэр къыхехых.\nХэта зышIагъэр щылэ мазэр къытэтэнышъ кIымэфэшхор къытфищэщтмэ!\nИни цIыкIуи джы яшIугъу, щыгъын Iужъухэр бэу ащыгъых: пальтэушхуи, джэдыгу шъыпкъи, шубэ кIыхьи, нахь кIэкуаIуи, щырыкъу фаби, хъурышъо паIуи, цылъэпэди, пух шали, Iэлъэ Iу­жъуи къызкъуахыгъэх.\nЗэпымыоу къесы. Мурат цIыкIум дунай дахэр ыгу хэпкIагъ: гушIубзыоу жъогъо-осхэр ыIэгушъокIэ къеубытых, ау тхьагъэпцIыжъыехэр такъикъкIэ мэбзэхых. Хъурэр шъаом къыгурымыIу, зы осыци ымыIыгъ.\nТыдэ хъура жъогъо-осхэр, пшысэ дахэу, шъэфы закIэха?! – ыIэ цIыкIухэм псыр къапэчъы.\nАсхьад Мурат къечъэлIагъ, шъо Iа­лъэхэр къыпилъхьагъ, ос IашкIэхэр къыфишIыгъ.\nМафэр нэфы, осыр фыжьы. Зэрэтэмашъхьэу тес сабыйхэр урамышхом зэрэтеф. Зэш-зэшыпхъуи, зэгъунэгъуи, зэIахьыли, зэныбджэгъуи купы чэфэу джы зэхэт. Гъогу зэхэкIым иIэ пчэгум нэр пIэпихэу Ос нысхъапэ ащ щашIыгъ, гомэ-ламэу ар зэхэлъ – пкъышIо, лъагэ, зэIэкIэлъ, зылъэгъурэм егъэшIагъо. Шъхьэр гъэIагъэ, пэр Iэтыгъэ, ни напци IогушIукIы, цIыфым фэдэу афэпагъ. Халат шIэтыр ащ щалъагъ, пшъэдэлъ фабэр ащ далъхьагъ, ыIэмычIи фау­шъагъ, Iалъмэкъ дахэр шIохалъхьагъ.\nПчэгур дахэу раубыкIыгъ, къэшъох, къэчъэх, орэд къаIо.\nКъаIо джы о ахэм анахь хъупхъэр!\nАу Даринэ ыгу къэкIыгъ мэшIо шIэтыр агъэблэнэу!\nПхъэжъыябэр зэтыралъхьагъ, нахь такъырхэри хагъэфагъ. «КIы-кIыкI» ыIоу зэкIэнагъ, мэшIо тхъуабзэм зиIэтыгъ. КIэлэцIыкIухэр гушIо пшысэм хэкIуадэх, пщынэо цIыкIуми икIэсэ пщынэр къыгъэсыгъэу зэIещы, къыгот ныбджэгъухэр Iэгушъом жъынчэу теох.\nЗэкIэри къэшъо, хэти зэрэфэлъэкI: зэфакIуи, зыгъэлъати, уджи зэхэт, кIымэфэ джэгум зеIэт. Апэрэ кIымэфэ мэфэкIым игушIогъо нэфэу машIори дэхэшхоу маблэ.\nПлъэхэмэ, Ос нысхъапэр ыгу мэкIагъэу зэхэфэ, плъэхэмэ, пчыхьэр тхьагъэпцIэу къякIуашъэ.\nПредыдущая ЛIыхъужъныгъэу зэрахьагъэр агъэлъапIэ